google/wiki40b huggingface dataset:
Museum FLUXUS+

Museum FLUXUS+ holder til i Potsdam, Tyskland og åpnet i byens nye kulturelle senter Schiffbauergasse i april 2008. Det er Potsdams første museum for moderne kunst. Det 1000 m² utstillingsområdet i den toetasjes bygningen består av kunstverk fra private samlinger. Med sin store art+life-shop, dets café, et “atrium” for samtidsutstillinger og arrangementer, har museum FLUXUS+ blitt en kulturell møteplass ikke bare for kunstnere og kunstelskere.
Den permanente utstillingen ved museum FLUXUS+ består av kunstverk, dokumenter og filmer av og om den internasjonale og intermedia kunstbevegelsen fluxus. I første etasje viser det verk av Wolf Vostell, Emmet Williams, Ben Patterson, Nam June Paik, og andre kunstnere fra 1960-tallet. I tillegg blir verk av kunstnere som Arman, Lebel, Christo, Niki de Saint-Phalle, Hains, Leve, og Ann Noël presentert for å gi en generell idé om avant-garde i andre del av det 20. århundre. Utstillingene i andre etasje av museet fokusere på kunsten og livsverket til Wolf Vostell. Her vises snarere mindre kunstgjenstander, skisser og malerier enn overdimensjonerte verk Vostells refleksjon over hans motto “Leben ist Kunst. Kunst ist Leben”. Samlingen består av Vostells tidligste skisser i tillegg til verk som ble fullført like før hans død, og dermed illustrerer hans arbeid som en fluxus- og happening-kunstner, designer, komponist, maler og videopioner. Dessuten viser museet nåtidens tolkning av “Kunst ist Leben” ved å presentere verk av fire samtidskunstnere: Costantino Ciervo, Hella De Santarossa, Lutz Friedel, og Sebastian Heiner.
Folkemordet på bosniske muslimer

Internasjonal domstol

Bosnia-Hercegovina har anklaget Serbia for å ha stått bak folkemordet og krevd erstatning, men Den internasjonale domstolen, FNs øverste rettsorgan, har kommet frem til at Serbia ikke er direkte ansvarlig for folkemordet. Domstolen har derimot slått fast at Serbia ikke har brukt sin innflytelse overfor bosniske serbere for å hindre folkemordet og krevd utlevering av de mistenkte i saken.
Den bosnisk-serbiske generalen Radislav Krstić ble i 2001 kjent skyldig i folkemord for sin rolle i massakren i Srebrenica i 1995 og dømt til 46 års fengsel. Dette var Krigsforbrytertribunalets første dom for folkemord. 
Den tidligere serbiske presidenten, Slobodan Milošević, ble i 2001 tiltalt for folkemord i Bosnia-Hercegovina. Han var fra før tiltalt for krigsforbrytelser i Kosovo og etnisk rensing i Kroatia. Han døde forøvrig i 2006 og saken ble derfor henlagt.
Desember 2012 ble en bosnisk-serbisk general, Zdravki Tilimor, dømt av FNs krigsforbryterdomstol for det tidligere Jugoslavia i Haag (ICTY) funnet skyldig i folkemord for sin rolle under Srebrenica-massakren. Han ble funnet skyldig i syv av åtte tiltalepunkter .
Markus på Skog

Markus på Skog (død 1163) var fosterfar for den norske tronpretendenten Sigurd Sigurdsson Markusfostre, sønn av kong Sigurd Munn. Tilnavnet Markusfostre fikk Sigurd fordi han ble oppfostret hos Markus. Markus skal ha bodd på Ringsaker i Hedmark. Dette var i borgerkrigstiden i Norge, da flere ulike kongsemner kjempet om tronen.
Markus var også en slektning av Sigurd Hallvardsson, jarlen til kong Håkon Herdebrei. Håkon var også sønn av Sigurd Munn, og dermed Sigurd Sigurdssons, Markus fostersønns, halvbror. Da Håkon ble drept i slaget ved Sekken i 1162, trengte Sigurd Hallvardsson et nytt kongsemne. Valget falt da på Håkons bror, som da bare var et barn. Motstanderen var kong Magnus Erlingsson, som var Håkons og Sigurd Sigurdssons tremenning. Året etter falt også Sigurd Hallvardsson i det første slaget på Re. Nå ble Markus leder for fostersønnens menn. Magnus Erlingssons far Erling Skakke skydde ingen midler for å rydde sønnens utfordrere av veien, og høsten 1163 (eller 1164) ble både Markus og fostersønnen Sigurd Sigurdsson drept i Bergen på Erlings ordre.
Rakkestad prestegård

Rakkestad prestegård ligger på et lite høydedrag nord for Rakkestad kirke.
To bygninger på prestegårdstunet er fredet: våningshuset fra 1797 og et stabbur fra 1900. Dessuten er eksteriøret til driftsbygning og vedskjul fra ca. 1916 fredet.
Våningshuset er en nokså langstrakt enetasjes laftebygning med stående panel og saltak. Den hadde tidligere to etasjer, men dette ble redusert i 1838, og bygningen ble restaurert i 1922–23.
Prestegården har spilt en viss rolle som møteplass i historien. For eksempel kom Krigsrådet sammen her med Christian Fredrik i 1814.
Skygge

Egenskaper

Skyggens utseende varierer med objektets nærhet til lyskilden, lyskildens vinkel i forhold til objektet og lyskildens beskaffenhet. Jo mindre vinkelen mellom overflaten som skyggen faller på og lysretningen, jo lengre blir skyggen. Hvis objektet er nært skyggen, blir skyggen større. Hvis overflaten er ujevn, vil det også påvirke skyggens utseende.

Variasjoner med tid på dagen

Skyggens lengde kan endre seg mye i løpet av dagen. Lengden av skyggen langs overflaten er proporsjonal med cotangens av solens vinkel over horisonten (θ). Ved soloppgang og solnedgang hvor θ nærmer seg 0 og cot(θ) nærmer seg uendelig, kan skygger bli veldig lange. Hvis solen passerer rett over objektet, blir θ=90° og cot(θ)=0, og det blir dermed ingen skygge.

Kulturell betydning

I tempererte områder hvor sollys tradisjonelt anses som komfortabelt, er det ikke uvanlig at de velstående beboerne av en dal holder til på solsiden, mens de fattigere bor på skyggesiden.

Bruk av skygge i kunsten

Billedkunstnere har til alle tider måttet ta stilling til lys/skygge-virkninger. Dette er klarest ved relieffer og tredimensjonale fremstillinger som statuer og skulpturer, der plassering i forhold til lyskilder bidrar til den endelige virkning.
I malerkunsten har man grisailler, der en ved hjelp av gråtoner alene, skaper en tredimensjonal effekt ved å etterligne skyggevirkninger. For malerkunsten som etterligner naturen, er det viktig å merke seg slike ting som fargetoner på skyggepartier (der er ofte et blåskjær fra himmellyset, men også fargereflekser fra omgivelsene som er belyst). For å male realistisk, må en også merke seg at skygger blir mere «ulne» når avstanden til det som kaster skygge øker. Måten en brukte lys og skygge på, var viktig i mange romantiske malerstykker.
I litteraturen er skygge brukt i flere sammenhenger, mange med uhellssvanger symbolsk betydning.
I Walt Disney-utgaven av Peter Pan rømmer skyggen hans og må fanges for å festes tilbake.

Annet

Umbra er det latinske ordet for skygge, og brukes i astronomien for å beskrive en del av et objekts skygge. Andre deler av skyggen er panumbra og antumbra.
Solformørkelse er et fenomen der månens skygge dekker observatører på jorden. Når jordens skygge dekker et område av månen, kalles det for måneformørkelse.
Under visse forhold kan skygger brukes til trigonometriske beregninger.
Flere hodeplagg har som primærfunksjon å gi skygge til brukeren. Sombrero er et av dem, og ordet kommer fra det spanske sombra som betyr nettopp «skygge». Godværsutgaven av paraply er parasoll (fransk: Par la Soleil (for solen). Andre skyggeskapere er f. eks. markiser.
Strandbuen

Strandbuen (eller Strandbuen AS) er en avis som blir utgitt i Ytre Ryfylke i Rogaland. De fleste abonnentene befinner seg i Strand kommune. Avisen kommer ut onsdager og fredager hver uke og ble etablert i 1964. Strandbuen har 11 fast ansatte og har kontorer på Jørpeland. Avisen skrives på bokmål og delvis på nynorsk.
Avisen ble startet i 1964 av Jørpeland handelsforening. Strandbuen ble aksjeselskap i 1975 og kom inn under pressestøtteordningen i 1979. I januar 2001 ble avisen overtatt av Jæren Avis AS som overtok samtlige aksjer. Ivar Rusdal er styreleder for Strandbuen AS (daglig leder og ansvarlig redaktør for Jærbladet AS.
Strandbuen blir trykket hos Dalane Tidende (en av eierne bak Jæren Avis). Avisen er også tilgjengelig i elektronisk format (PDF-fil).
Høsten 2009 ble lokalavisen Bygdaposten for Hjelmeland, utgitt i Hjelmeland kommune, fusjonert inn i Strandbuen.
Bekk Consulting

Bekk Consulting AS er et norsk selskap med 400 spesialister innen strategi, design og teknologi. De gjennomfører prosjekter for store private og offentlige virksomheter og har kontorer i Oslo og Trondheim. 90% av de ansatte har utdannelse på masternivå, og gjennomsnittsalder er ca. 32 år.
Bekk Consulting ble etablert 1. april 2000, etter at flere medarbeidere i Cell Network, Andersen Consulting og 13 andre selskaper sluttet i sine respektive firmaer for å starte eget. Selskapet hadde fra starten ca. 25 ansatte.  De ansatte i BEKK har vært deleiere helt frem til juli 2010. Selskapet ble i september 2007 delvis kjøpt opp av ErgoGroup (nå EVRY) og er nå heleid av EVRY.
Ulrich von Hassell

Liv

Ulrich von Hassell var sønn av premierløytnant Ulrich von Hassell og Margarete (født von Stosch). Mellom 1899 og 1903 studerte han jus og sosialøkonomi i Lausanne, Tübingen og Berlin. Han var aktiv i Corps Suevia Tübingen. Etter opphold i Tsingtao og London trådte han inn i utenrikstjenesten i 1909.
I 1911 ble han gift med Ilse von Tirpitz, datter av storadmiral Alfred von Tirpitz. De fikk fire barn. Fra 1911 til 1914 var han visekonsul i Genova.
Under første verdenskrig deltok han som kaptein av reserven, og ble sterkt skadet i slaget i Marneslaget 8. september 1914. Under resten av krigen fungerte han som rådgiver og privatsekretær for sin svigerfar Alfred von Tirpitz, som han skrev en biografi over etter krigen. Mellom 1917 og 1920 var han den første direktøren for Verband der Preußischen Landkreise (det prøyssiske kommuneforbundet) i Berlin. I september 1917 var han også en av grunnleggerne av Deutsche Vaterlandspartei, som svigerfaren ble leder for.
Etter krigen og oppløsningen av Deutsche Vaterlandspartei i 1918 ble Hassell medlem av Deutschnationale Volkspartei. Han gikk inn for en nyoppbyggelse av staten i konservative rammer. I de følgende årene arbeidet han igjen i utenrikstjenesten, og var aktiv i Roma, Barcelona, København og Beograd. I 1932 ble han utnevnt til tysk ambassadør i Italia.
I 1933 ble han medlem av NSDAP, etter at alle andre partier var tvunget til å oppløse seg selv eller ble forbudt. Han var motstander av Antikominternpakten fra 1937, og gikk inn for en vestlig-kristelig europeisk enhet. I 1938 ble han tilbakekalt fra sin stilling som ambassadør, etter Blomberg-affæren.
Etter utbruddet av annen verdenskrig deltok han i utarbeidelsen av planer om et kuppforsøk mot Hitler. Hassell fungerte som formidler mellom konservative kretser rundt Carl Friedrich Goerdeler og Ludwig Beck og de yngre antinazistene i Kreisau-kretsen.
I de følgende årene brukte han sin posisjon i styret i den Sentraleuropeiske næringslivsdagen til å føre samtaler med de vestallierte om tiden etter et mulig statskupp. Han utarbeidet sammen med Goerdeler, Beck og Johannes Popitz planer for den indre orden i Tyskland etter et vellykket statskupp. I kuppmakernes planer var Ulrich von Hassell tiltenkt rollen som utenriksminister. Etter 1943 var han imidlertid ikke lenger aktiv i den egentlige kjernen av konspiratorer, og deltok ikke aktivt i 20. juli-attentatet.
29. juli 1944 ble han likevel arrestert. Han satt ved sitt skrivebord og ventet på arrestasjonen. 8. september ble han etter en to dager lang rettssak ledet av Roland Freisler dømt til døden av Folkedomstolen, og samme dag henrettet i Plötzensee.
Ed de Goeij

Klubbkarriere

Ed de Goey signerte for Feyenoord i 1990 og var i klubben i hele syv år. I løpet av sin tid i Feyenoord mistet han kun åtte kamper og vant sin første tittel i 1993 (Eredivisie). Han vant også fire cuptitler med Feyenoord. I 1994 vant han også kåringen; Årets nederlandske spiller.
I juni 1997 gikk De Goey fra Feyenoord til Chelsea for ca. 20 millioner kroner. Dette gjorde han til den dyreste keeperen i Premier League på den tid. Ed De Goey var førstevalg på keeperplassen nesten hele sin tid hos Chelsea og i 1998 vant han både ligacupen og cupvinnercupen. Han var også med på finalelaget i FA-cupen i 2000. I 1999-2000 sesongen satte han rekorder i flest antall kamper og for å holde buret rent i flest kamper i en og samme sesong. Han spilte hele 56 kamper og slapp ikke inn noen mål i 29 av disse. Rekordene er senere slått av henholdsvis Frank Lampard og Petr Čech. Senere mistet De Goey keeperplassen til den italienske målvakten Carlo Cudicini, og i sine tre siste sesonger ble han regnet som reservekeeper og fikk kun 25 kamper. 
I 2003 gikk han vederlagsfritt til Stoke City etter 179 kamper for Chelsea. I hele 71 av disse hadde han holdt buret rent. Han spilte 56 kamper for Stoke før han la opp som profesjonell målvakt i 2006.
Ed De Goey var nederlandsk landslagskeeper fra 1992 til 1998 og fikk 31 kamper for de oransje. I 1994 spilte han alle kampene da Nederland kom til kvartfinalen i VM i fotball 1994, der de tapte for Brasil.
Sommeren 2007 fikk Ed De Goey kontrakt som hovedtrener for det engelske laget  Queens Park Rangers, men bare et halvt år ut i sin ferske managerkarriere ble han sparket på grunn av svake resultater.
Bilruta Os-Bergen

Arkiv

Arkivmaterialet etter Bilruta Os-Bergen (A-3815) og datterselskapet Os Bensin & Service (A-3831) finnes ved Bergen byarkiv. Arkivet etter Os-Bergen L/L spenner over en periode fra 1894 til 1966. I møtebøker og årsmøteprotokoller finnes opplysninger om driften fra 1935-66. Her finnes pensjonsforsikringspoliser, timetabeller for jernbanen 1910-1934, noe regnskap fra 1894-1965, forrådsprotokoller 1895-1929, samt en udatert film fra AS Nesttun-Osbanen. Etter datterselskapet Os Bensin & Service finnes møtebøker for perioden 1986-1994 og noe regnskap fra 1957-1984.
By- og bygdeoriginaler

By- og bygdeoriginaler er mennesker som skiller seg ut fra den store hop og gjerne rendyrker sine særegenheter. Ofte blir de også tillagt oppfinnsomme klengenavn som understreker det som er spesielt ved den enkelte, for eksempel Snipp-Møller og Tårnpetter.
Nyere studier har vist at disse menneskene ofte fylte viktige roller i samfunnet. Ren tigging har ikke vært så utbredt eller typisk for originaler, men de kunne i blant nyte almisser fra naboskap og velgjørere.
Enkelte var spesialiserte og dyktige håndverkere, men en vel så viktig side ved originalene var at de opptrådte som samfunnsmarkører. Gjennom sine handlinger og væremåte viste de folk flest som ønsket å holde seg innenfor rammene for sosial atferd hvor grensen for det akseptable gikk.
Det snakkes gjerne om to typer originaler i henhold til området hvor de er tilknyttet; byoriginaler om de oppholder seg i urbane strøk og bygdeoriginaler i rurale omgivelser.
Calcomp plotter

Calcomp plotter var en trommel plotter som ble produsert av Calcomp. Calcomp 565 ble introdusert i 1959 og var en av de første utmatningsenheter for datagrafikk. I 1960 ble Calcomp 563 lansert, og den benyttet en trommel som var 30 tommer bred. IBM solgte Calcomp 565 under navnet IBM 1627 for vitenskapelige datamaskiner, først for IBM 1620 og deretter for IBM 1130.
Hertugdømmet Lancaster

Hertugdømmet Lancaster er et av to kongelige hertugdømmer i Storbritannia. Det andre er Hertugdømmet Cornwall.
Hertugdømmet Lancaster ble etablert for John av Gaunt, sønn av kong Edvard III av England, da John ervervet de tilhørende landområdene gjennom ekteskap. Til tross for navnet er hertugdømmet i realiteten et eiendomsselskap (selv om det ikke betaler selskapsskatt) og det består av landområder i flere deler av England, i tillegg til store eiendommer i Lancashire. Hertugdømmet tilhører ikke den britiske monarken som sådan, men er derimot et personlig arvelodd.
Hertugdømmets øverste tjenestemann er kansleren for Hertugdømmet Lancaster, en høy stilling som iblant har vært på statsrådnivå. Hertugdømmet har imidlertid vært drevet av en stedfortreder de siste par århundrene, og kansleren selv har hatt få oppgaver knyttet direkte til driften av eiendommen. Kansleren er derfor ofte tilgjengelig som minister uten portefølje.
Penger tjent gjennom Hertugdømmet Lancaster er private midler og uavhengig av den apanasjen som den britiske monarken har mottatt fra statskassen siden 1700-tallet.
Både Hertugdømmet Lancaster og motparten i Cornwall har spesielle lovfestede rettigheter som ikke gjelder for andre eiendommer tilhørende adelsmenn. Forskjellene følger imidlertid samme linje: alle rettigheter som tilhører monarken i andre deler av landet, tilhører isteden hertugen av hertugdømmet.
Colotis

Utseende

Middelsstore (vingespenn 28-70 millimeter), bredvingede, lyse sommerfugler. De fleste har hvit til blekgul grunnfarge, men noen har et betydelig innslag av brunt eller svart. Spissen av forvingen er gjerne, men ikke alltid, mer eller mindre rødlig eller oransje. Undersiden er mer spraglete, undersiden av forvingen er gjerne lys med brunlig spiss mens bakvingen gjerne er lysbrun med hvite eller gule flekker.

Levevis

Disse sommerfuglene lever på varme, tørre steder, for eksempel busksavanne. Larvene lever på planter i kapersfamilien (Capparidaceae) og Salvadoraceae.

Utbredelse

De fleste av artene lever i Afrika, men slekten forekommer også i Sørøst-Asia. I Europa finnes den nordafrikanske arten Colotis evagore i det sørligste Spania.
The Beginning (EP)

The Beginning er en EP og den første utgivelsen til det melodiske heavy metal-bandet Nergard, et band styrt av musiker/komponist Andreas Nergård.
Utgivelsen inneholder tre spor fra den planlagte metal-musikalen Memorial for a Wish, og har med tre legendariske gjestevokalister fra rock/metalscenen; Ralf Scheepers (Primal Fear, Gamma Ray), Tony Mills (TNT, Shy) og Michael Vescera (Yngwie Malmsteen, Loudness). The Beginning ble innspilt i forskjellige studioer i trondheimsområdet i perioden november 2010 – mars 2011. Utgivelsen ble ferdigstilt i mai 2011 og ble utgitt digitalt på Pug-Nose Records 14. juni 2011.
Musikken strekker seg fra tradisjonell melodisk rock til tung heavy metal med industrielle elementer.
Coloradia

Utseende

Middelsstore (vingespenn 60-80 millimeter), grå påfuglspinnere. Forvingene er gråspraglete uten påfallende tegninger. Bakvingene har vanligvis et anstrøk av rosa.

Levevis

Hos denne slekten lever larvene helst på trær i furuslekten (Pinus), men de kan også forekomme på løvtrær. Larvene lever gjerne selskapelig, i alle fall som unge. Som andre påfuglspinnere har de voksne reduserte mundeler, og de tar ikke næring til seg. Noen flyr om natten, andre om dagen.

Neslehår

Larvene, til dels også de voksne sommerfuglene, er kledt med neslehår. Disse frigjør gift om man kommer i kontakt med dem og kan utløse hudirritasjon, av og til også mer alvorlige komplikasjoner. Larvene sitter gjerne i tette samlinger på trestammer, og er nokså godt kamuflert, slik at man uaktsomt lett kan komme i kontakt med dem.
Tross neslehårene har larver av Coloradia pandora blitt samlet inn til mat av paiute-stammen i USA. Larvene må gjennom en omfattende behandling før de kan spises.

Utbredelse

Slekten er utbredt i Mexico og det østlige Nord-Amerika.
Cor Caroli

Cor Caroli (bayerbetegnelse alfa  Canum Venaticorum – α CVn) er den klareste stjernen i det nordlige stjernebildet Jakthundene (Canes Venatici). Det er en dobbeltstjerne som består av to klart adskilte deler. Navnet Cor Caroli betyr Karls hjerte, og ble tatt i bruk på 1600-tallet til ære for en av to engelske konger ved navn Karl.

Navn

I den vestlige verden hadde ikke stjernen noe navn før på 1600-tallet, da den ble kalt Cor Caroli. Det hersker en viss usikkerhet om hvorvidt den er oppkalt etter Karl I av England, som ble henrettet i 1649 under Den engelske borgerkrigen, eller sønnen, Karl II av England, som gjeninnførte monarkiet i 1660. Navnet ble brukt i 1660 av Sir Charles Scarborough, som var livlege for Karl II. Han hevdet at stjernen lot til å skinne spesielt sterkt den natten Karl II vendte tilbake til England. I Star Names hevdet R.H. Allen at Scarborough foreslo navnet overfor Edmund Halley og mente å vise til Karl II. Robert Burnham hevder imidlertid at «navnet er tilskrevet Halley i en rapport utgitt av J. E. Bode i Berlin i 1801, men det ser ikke ut til å være annen dekning for det.» I Star Tales påpeker Ian Ridpath at navnet første gang dukker opp på et stjernekart fra 1673 av Francis Lamb, som kalte den Cor Caroli Regis Martyris ("hjertet til Karl, martyrkongen"), en klar referanse til Karl I.

Kjennetegn

Cor Caroli er en dobbeltstjerne med en samlet tilsynelatende størrelsesklasse på 2,81. De to stjernene er 19,6 buesekunder fra hverandre på himmelen og kan lett skjelnes i små teleskoper. Systemet ligger omtrent 110 lysår fra Jorden. Den klareste av de to stjernene kalles α² Canum Venaticorum, den mindre klare α¹ Canum Venaticorum.
Cor Caroli markerer det nordligste punktet i asterismen Jomfrudiamanten.
Nils G. Bartholdy

Yrke

Bartholdy ble cand.phil. i historie 1970 fra Københavns Universitet. Han var fra 1970 til 2012 arkivar i det danske riksarkiv, og var Rigsarkivets heraldiske konsulent 2012-14. Han har fra 1997 vært seniorforsker. Han var fra 1985 Rigsarkivets saksbehandler for  riksvåpenet og andre offentlige våpen. 
Bartholdys forskningsfelt er heraldikk; han er sentral i heraldisk virksomhet både i Norden og internasjonalt, og han deltar jevnlig i de internasjonale kollokvier og kongresser for heraldikk med foredrag om danske og andre nordiske forhold. Bartholdy har for dette arbeidet mottatt flere ærespriser og ordener.
Han er medarbeider i 3. utgave av Dansk Biografisk Leksikon 1979-84, Dansk Kulturhistorisk Opslagsværk 1991 og Gyldendals Leksikon 2002.
Hiroshi Matsuda

Karriere

Hiroshi Matsuda startet sin profesjonelle karriere i Sanfrecce Hiroshima i 1984. Han har også spilt for Vissel Kobe.
Æðuvík

Æðuvík (IPA: [ˈɛavʊvʊik], dansk: Avevig) er en bygd på Færøyene. Den ligger på østsiden av Eysturoys sørspiss,  og er en del av Runavíkar kommuna. Bygda ble grunnlagt som en niðursetubygd i 1897. Før grunnleggelsen var det også aktivitet i området med Eysturoys vårting på Tinghella. Æðuvík blir besøkt av mange turister om sommeren, og i julen er det vanlig at mange færøyinger drar til Æðuvík for å besøke det spesielt julepyntede bygda.
I 1958 ble Æðuvíks lokale skole nedlagt, og elevene flyttet til skolen på Glyvrar. I 1997 ble det i anledning bygdas 100-årsjubileum reist et minnesmerke over de første beboerne, og i 2001 ble bygda kåret til Færøyenes best vedlikeholdte. 1. januar 2009 hadde Æðuvík 111 innbyggere, mot 88 i 1985.
Navnet Æðuvík kommer av det færøyske navnet på ærfugl (æða) i genitivsform, sammen med ordet for vik (vík).